SKRIFTLIG FORESPØRGSEL P-3805/00

af Paulo Casaca (PSE) til Kommissionen

(29. november 2000)

Om: BSE i Tyskland

De portugisiske myndigheder bekræftede den 23. november, at en malkeko af frisisk race, født den 23. september 1995 i Hannover-området og indført den 27. oktober 1998 til øen S. Miguel, var inficeret med BSE.

Inkubationstiden for kvæg er ifølge den foreliggende videnskabelige dokumentation på 4 til 5 år. Det er derfor klart, at dyret er smittet i Tyskland og ikke på Azorerne.

I henhold til de tyske myndigheder er Tyskland frit for BSE og har aldrig registreret noget tilfælde af denne sygdom.

Denne sag har netop bevist, at de tyske myndigheders garantier er uden hold i virkeligheden.

Vi står over for en stadig mere bekymrende renationalisering af den fælles landbrugspolitik.

Sundhedskontrollen foretages fortsat af de nationale myndigheder, da EF-inspektionerne i vidt omfang har vist sig ude af stand til at gennemføre en komplet analyse af de forskellige nationale systemers troværdighed.

Den Europæiske Union har fulgt den almindelige regel at erklære embargo mod de lande, som har det største antal BSE-tilfælde. Spørgsmålet er, om vi dermed undgår spredningen af sygdommen eller kun straffer dem, som har fulgt den strengeste politik med hensyn til at kontrollere og bekæmpe denne plage.

Kan Kommissionen på den baggrund oplyse følgende:

a) Hvornår gøres det obligatorisk at teste kvæg i alle medlemsstaterne for BSE?

b) Hvilke dyr vil blive underkastet denne test?

c) Hvorledes vil teknikere fra Kommissionen eller fra anerkendte, uafhængige internationale organisationer følge disse BSE-test?

Svar afgivet på Kommissionens vegne af David Byrne

(9. januar 2001)

Der er for nylig blevet konstateret BSE hos tre køer, der var født i Tyskland, og hvoraf en var blevet eksporteret til Azorerne i oktober 1998. Det Videnskabelige Udvalg, der rådgiver Kommissionen vedrørende BSE, havde i en udtalelse den 6. juli 2000 om den geografiske afgrænsning af risikoen for BSE understreget, at der efter al sandsynlighed måtte findes BSE i de lokale kvægbestande i Tyskland, selvom der endnu ikke var identificeret et konkret tilfælde af BSE. På dette grundlag blev Tyskland i denne udtalelse indplaceret i kategori III (BSE sandsynlig, men ikke bekræftet). De konstaterede tilfælde af BSE kom derfor ikke som nogen overraskelse for Kommissionen.

Fællesskabets lovgivning om overvågning af BSE, som omfatter krav om at undersøge alle mistænkelige dyr og hvert år tage prøver af et bestemt antal dyr, der udviser visse kliniske egenskaber, har været gældende siden maj 1998. Den praktiske gennemførelse i medlemsstaterne er blevet vurderet ved en række inspektioner gennemført af Kommissionens Fødevare- og Veterinærkontrol. Rapporterne fra disse inspektioner har offentligheden adgang til på Kommissionens webside.

I lyset af den seneste udvikling i situationen omkring BSE har Kommissionen bl.a. udvidet BSE-test til at omfatte alle køer, der er ældre end 30 måneder, og som kommer ind i den menneskelige fødekæde. Køer, der er ældre end 30 måneder, og som dør på gårdene, skal i visse tilfælde undersøges.

Ved ovennævnte testprogram må der kun anvendes metoder, der er evalueret og godkendt. Hele processen skal gennemføres i overensstemmelse med fastlagte metoder og protokoller. Kommissionens Fødevare- og Veterinærkontor skal føre tilsyn med testningen gennem regelmæssig inspektion i alle medlemsstaterne. Testresultaterne skal indberettes med regelmæssige mellemrum til Kommissionen.